**Klaipėdos rajono savivaldybės tarybos nario, frakcijos “Kuriam kartu’’ seniūno Sigito Karbausko veiklos ataskaita rinkėjams už 2021 metus**

2022 02 28

Lapiai

Klaipėdos rajono savivaldybės Taryboje kartu su komandos nariais dirbame opozicijoje. Garsiai ir tiesiai įvardinti visuomenei nenaudingus valdančiosios daugumos sprendimus tenka beveik vien mūsų frakcijos nariams. Nors praėjusių metų pavasarį pasikeitė valdančioji dauguma, tik trijų narių frakcija “Kuriam kartu” šiuo metu oficialiai yra pasiskelbusi opozicija.

Atlieku savo pareigą rinkėjams - atidžiai stebiu, analizuoju, gilinuosi ir, prireikus, garsiai kritikuoju valdančiųjų sprendimus.

Tarybai teikiau keletą reikšmingų bendruomenei sprendimų, tačiau už jiems Klaipėdos rajono Taryba nepritarė. Teikiau pasiūlymą mažinti nepagrįstai - net 40 procentų - padidintą komunalinių atliekų rinkliavos mokestį. Raginau Savivaldybę skelbti viešųjų pirkimų konkursą Gargždų daugiafunkcio sporto centro rangos darbų, tačiau ir šis pasiūlymas nesulaukė pritarimo.

Savivaldybė dvejus metus užtruko, kol koregavo Gargždų kultūros centro rekonstrukcijos techninį projektą, tik šiandien paskelbtas rangovo paieškos konkursas, per šį laiką statybų kainos gerokai išaugo. Užsitęsė ir Gargždų daugiafunkcis sporto centro prie parko, stadiono teritorijoje, projektavimas. Šiemet projektas baigtas, gautas Statybos leidimas, tačiau jis dėl galimų pažeidimų buvo tuoj pat apskųstas. Specialistai spręs, ar projektavimas atliktas laikantis visų galiojančių įstatymų ir atlikę tyrimą galimai atšauks leidimo galiojimą. Valdantieji taip ir neišgirdo, kad žmonės nori, jog sporto kompleksas būtų statomas Dariaus ir Girėno gatvėje. Nepadėjo nei peticijos, nei neslūgstanti kritika viešojoje erdvėje.

Gargždų autobusų stoties projekto vykdymas šiuo metu taip pat stringa, užsitęsė ilgai laukti darbai Kretingos plente. Dėl Endriejavo kultūros namų, Dauparų darželio rekonstrukcijų buvo skelbiami nauji konkursai, kainos augo, darbų įgyvendinimo terminai užsitęsė.

Praėjo beveik trys šios kadencijos Tarybos darbų metai, bet kadencijos pradžioje suplanuoti darbai tebėra popieriuje, naujų projektų ir iniciatyvų - mažai. Gal geras blogos valdžios šalutinis efektas bus tai, kad tapsime pilietiški, aktyvesni, išmintingiau rinksimės, kas valdys rajoną kitoje kadencijoje? Kuo reiklesni bus piliečiai, opozicijoje dirbantys politikai, tuo didesnės visuomenės dalies poreikius atitinkančią savivaldą sukursime kartu.

Deja, pastaruosius trejus metus rajoną valdantiems politikams ypač nesisekė - projektai strigo, kainos augo, Savivaldybę paliko dešimtys gerų specialistų, buvo uždarytos dvi bibliotekos, planuojama menkinti švietimo ir kultūros paslaugų prieinamumą kaimuose. Įspūdingai augančio Savivaldybės biudžeto politikai nesugeba panaudoti geriausiai atliepiant gyventojų poreikius. Trūksta patirties, išminties, gebėjimo tartis ir drąsių sprendimų. Kritikavau ir ateityje viešai kritikuosiu netinkamus Savivaldos valdančiųjų sprendimus žiniasklaidoje, socialiniuose tinkluose ir Tarybos komitetuose bei posėdžiuose, taip nuoširdžiai atlikdamas savo, kaip opozicijoje dirbančio politiko, pareigą.